
ועדת העבודה, הרווחה והבריאות
01/07/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 46>
מישיבת ועדת העבודה, הרווחה והבריאות
יום שני, כ"ג בתמוז התשע"ג (01 ביולי 2013), שעה 12:30
<סדר היום:>
הצעת חוק חופשה שנתית (תיקון מס' 12) (הוספת ימי חופשה לפי בחירת העובד, התשע"ג-2013),
של חה"כ חיים כץ (פ/1199)
נכחו:

<חברי הוועדה:> 
חיים כץ – היו"ר
שולי מועלם-רפאלי

<מוזמנים:> 
	הילה רענן
	–
	הלשכה המשפטית, תחום עבודה ועיסוקים, משרד הכלכלה

	רן רידניק
	–
	רפרנט תעסוקה באג"ת, משרד האוצר

	שי סומך
	–
	מח' ייעוץ וחקיקה, משרד המשפטים

	בישארה-אלי פראן
	–
	עוזר ליועץ המשפטי, נציבות שירות המדינה

	בנימין צדקה
	–
	נציג העדה השומרונית

	יצחק אלטיף
	–
	נציג העדה השומרונית

	עובד בן יוסף
	–
	נציג העדה השומרונית

	וואסף אשר כהן
	–
	נציג העדה השומרונית

	יפת צדקה
	–
	נציג העדה השומרונית


<ייעוץ משפטי: >
נועה ברודסקי-לוי

<מנהלת הוועדה:>
וילמה מאור
<רישום פרלמנטרי:>
אסתר מימון
<הצעת חוק חופשה שנתית (תיקון מס' 12) (הוספת ימי חופשה לפי בחירת העובד, התשע"ג-2013),
של חה"כ חיים כץ (פ/1199)>
<היו"ר חיים כץ:>
צהרים טובים, עדיין יום שני בשבוע, כ"ז בתמוז, 1 ביולי 2013, ואני מתכבד לפתוח את ישיבת ועדת העבודה, הרווחה והבריאות. הנושא – הצעת חוק חופשה שנתית (תיקון – הוספת ימי חופשה לפי בחירת העובד), לעדה השומרונית, של חבר הכנסת חיים כץ.

בקדנציה הקודמת עשינו תיקון ואפשרנו ימי בחירה גם למוסלמים, גם לנוצרים, ואף-על-פי שלא היה כתוב דיברנו על השומרונים, ומשום מה זה נשמט מהפרוטוקול ומהחוק, והיינו צריכים לעשות תיקון. זה לא בא בקלות. עם זאת שהממשלה רצתה זכות התערבות, היא הבינה שהיא לא תקבל זכות התערבות, ואני חושב שאנחנו מתקנים פה את העוול שנעשה, שזה הושמט. אין עם זה יותר מדי בעיות. אנחנו מדברים על ימי בחירה. הנה, הגיע האוצר. מה העלות התקציבית של זה?
<רן רידניק:>
של ההצעה שלפנינו? אני אגיד מה עמדת הממשלה ברשותך?
<היו"ר חיים כץ:>
עמדת הממשלה כבר נאמרה.

<רן רידניק:>
אני רכז תחום תעסוקה באגף התקציבים. לגבי ההצעה עצמה עמדתנו זו עמדת הממשלה, שאנחנו תומכים בהצעה, אין עלות תקציבית, בכפוף לכך שזה יתואם בהמשך אתנו, שימי הבחירה יהיו בעבור השומרונים. 

<היו"ר חיים כץ:>
לא יתואם אתכם כלום.

<שולי מועלם-רפאלי:>
כתוב פה: "במועדים החלים על העדה השומרונית".
<היו"ר חיים כץ:>
לא יתואם. כבר במליאה נאמר שיתואם, בסוף הוא אמר: לא, והצביעו שלא.

<רן רידניק:>
זאת העמדה שמחייבת אותי לפחות.
<היו"ר חיים כץ:>
אמרתי לך את דעתי. לא יתואם אתכם כלום. צריכים להיות מתואמים אתכם דברים גדולים.
<רן רידניק:>
אני לא חושב שיש מחלוקת, אדוני.

<היו"ר חיים כץ:>
בסדר.

<שולי מועלם-רפאלי:>
אתה יכול להסביר לי מה צריך להיות מתואם? הרי כתוב "במועדים החלים על העדה השומרונית".
<היו"ר חיים כץ:>
סתם, אין להם מה לעשות. הייתי עכשיו בוועדת הכספים, שם הכול חופשי. אם אין לכם מה לעשות, תעשו את זה שם. למה אתם עושים את זה פה? תבואו לפה, תהיו רציניים, תתנהלו ברצינות ואת שאר המנייברות תעשו בוועדות אחרות.
<רן רידניק:>
מבטיח לך להיות נטול מניירות לחלוטין. אין לנו התנגדות להצעת החוק. אין עלות תקציבית. אנחנו אומרים שברור שזה יחול על חברי העדה השומרונית, כלומר, שאני לא אוכל לנצל ימי בחירה של העדה השומרונית.
<היו"ר חיים כץ:>
מצוין. יש פה מישהו באולם שרוצה להגיד משהו? בבקשה.
<יפת צדקה:>
רציתי רק להבין מה הכוונה ב"בחירה".
<היו"ר חיים כץ:>
יש חגים. אם אתה מחליט שזה חג שלך, אתה מודיע שבחג הזה אתה בחופש ואף אחד לא יכול להתנגד לזה. זה לא חל אוטומטית. זה תלוי בך, אתה צריך להודיע שאתה רוצה את זה.
<נועה ברודסקי - לוי:>
זה חלק ממכסת ימי החופשה לפי חוק חופשה שנתית. חלק ממכסת ימי החופשה שמגיעים לעובד, הוא יכול לבחור יומיים מתוכם לממש במועדים האלה, בלי שהמעסיק יכול להגיד לו שהוא לא יכול לממש אותם.
<היו"ר חיים כץ:>
או שהוא לא מרשה לו. כך זה גם נעשה עם שאר הדתות. כך זה גם נעשה עם ימי בחירה בחגים, בדרך כלל בפורים שזה יום בחירה, לפעמים אפילו ב-1 במאי.
<שולי מועלם-רפאלי:>
תשעה באב, אדוני היושב-ראש, נקרא יום בחירה?
<היו"ר חיים כץ:>
לא, זה לא יום בחירה.

<שולי מועלם-רפאלי:>
אפשר לתקן את זה?

<היו"ר חיים כץ:>
לא. לא צריך. בתשעה באב אנשים עובדים.

<יפת צדקה:>
היועצת המשפטית, אני רוצה להבין, אני רוצה להבהיר בצורה הכי ברורה שיכולה להיות. אם יש לנו שמונה ימים כאלה במהלך השנה, האם שמונה הימים האלה נחשבים מתוך המכסה של החופשה השנתית של העובד? 

<היו"ר חיים כץ:>
מה זה יש לך שמונה ימים? תסביר לי.
<יפת צדקה:>
שמונת ימי החגים.
<היו"ר חיים כץ:>
כמה ימים מהם חופפים לחגים של היהודים?

<יפת צדקה:>
שבעה.
<היו"ר חיים כץ:>
אז יש לך יום אחד בשנה, זהו. יום אחד. אין לך שבעה. מה שחופף זה חופף, זה לא נחשב, זה יום חג. יש לך יום אחד בשנה.
<בנימין צדקה:>
יש לי רק שתי הערות. כשאתה מדבר על ימים חופפים, יש שנים שהחגים שלנו אינם חופפים בכלל לעדה היהודית. 
<היו"ר חיים כץ:>
שום יום?

<בנימין צדקה:>
שום יום. כמו למשל השנה, יש לנו שנה מעוברת בלוח, ולכן כל החגים שלנו הם 30 יום לאחר חגי היהודים.
<היו"ר חיים כץ:>
אתם יכולים לנצל שניים. יומיים בלי אישור הממונה.

<בנימין צדקה:>
יומיים בלי אישור הממונה מתוך - - -

<היו"ר חיים כץ:>
מתוך השמונה. יומיים בלי אישור הממונה, ואם הממונה מאשר - - -

<בנימין צדקה:>
מה הרבותא הגדולה? חשבנו - - -
<היו"ר חיים כץ:>
מה שחשבתם זה בסדר. זה כדי שתוכלו בשנים הרגילות ולא בשנה המעוברת להגיד לממונה: אני יוצא לחופש, ולא יהיה מצב כזה שממונה יגיד למישהו: אתה לא יוצא בגלל שיש לי לחץ עבודה, ואותו אדם לא יוכל לחגוג את חגו. זה מה שעשינו וזו היתה הצעת החוק.
<בנימין צדקה:>
זה היתרון, שיש תוספת של יומיים?
<נועה ברודסקי - לוי:>
זה חלק מהימים שגם כך מגיעים לעובד, אבל אלה יומיים שהוא יכול לקחת מתי שהוא רוצה.

<היו"ר חיים כץ:>
זאת הצעת החוק.

<בנימין צדקה:>
הבינותי את הדבר לאשורו.

הערה שנייה. כשאתם כותבים "עם זאת בני העדה השומרונית אינם יהודים", זה לא מדויק.

<היו"ר חיים כץ:>
אנחנו נשמיט את זה. אנחנו מקבלים את מה שאתה אומר.
<בנימין צדקה:>
חבר הכנסת כץ, אני רוצה להבהיר למה אני אומר את זה. אנחנו רואים את עצמנו כישראלים בני עם ישראל, שבתקופה מן התקופות התפצלו ליהודים ושומרונים, אבל כולנו ישראל. מבחינת ההגדרה של המדינה אנחנו יהודים ומקבלים יחס כיהודים. אולי מבחינת ההגדרה של הרבנות, אבל מי שואל אותה - - -
<שולי מועלם-רפאלי:>
קשה לי לעבור על זה לסדר-היום כמו שאתה שם לב.

<בנימין צדקה:>
זה לא גוף שמייצג אותנו. 

<שולי מועלם-רפאלי:>
במדינת ישראל יש יהודים ויש אנשים שאינם יהודים. אם מקובל עליך שאתם לא יהודים - - -

<בנימין צדקה:>
לא. עובדה שבתעודות הזהות שלנו כתוב "יהודי שומרוני". היה כתוב בכל אופן, עד שמחקו את סעיף הלאום. אין לנו שום בעיה. יש עדה מבחינת המדינה - - -
<היו"ר חיים כץ:>
מר צדקה, אנחנו מקבלים את בקשתך, נסיר את הנוסח וזה יתוקן בחוק.

נעבור להקראה.

<נועה ברודסקי - לוי:>
הצעת חוק חופשה שנתית (תיקון – הוספת ימי חופשה לפי בחירת העובד), התשע"ג–2013
	תיקון התוספת
	 1.
	בחוק חופשה שנתית, התשי"א–1951 (להלן – החוק העיקרי), בתוספת, אחרי פרט 1 יבוא :

	
	
	"1א.
חג הפסח; שביעי של פסח (חג המצות); חג השבועות; מועד החודש השביעי; יום הכיפורים; חג הסוכות; שמיני עצרת – כל אלה, במועדים החלים על  העדה השומרונית."


<היו"ר חיים כץ:>
מי בעד, ירים את ידו.
הצבעה

בעד – פה אחד
הצעת חוק חופשה שנתית (תיקון – הוספת ימי חופשה לפי בחירת העובד), התשע"ג–2013 אושרה ותעלה למליאה לקריאה הראשונה.
<היו"ר חיים כץ:>
תודה רבה. כל חברי הכנסת שנמצאים פה ויש להם זכות הצבעה תמכו, והוועדה אישרה את הצעת החוק להכנה לקריאה ראשונה. אני מקווה שתעבור במליאה ואני מקווה שנסיים אותה במושב הזה בקריאה השנייה והשלישית. תודה רבה. הישיבה נעולה. 

<הישיבה ננעלה בשעה 12:40.>
